Asturië lê in die noorde van die Iberiese Skiereiland in die noordelike uitloper van die Kantabriese Kus (Cornisa Cantábrica) en word in die noorde deur die Kantabriese See, in die suide deur die Kantabriese Berge, in die ooste deur die riviere Deva en Cares en in die weste deur die Eorivierbedding begrens.
Die geleidelike oorgang tussen see en berge het 'n verskeidenheid landskapsvorme met 'n ryk inheemse fauna en flora geskep, terwyl Asturië ook vir sy historiese erfenis bekend staan. Die Voor-Romaanse boukuns van die gebied is deur die Unesco as 'n wêrelderfenis gelys. Bestanddele van hoë gehalte en bekende plaaslike spesialiteite soos Sidra (Asturiese sider) het Asturië se kookkuns op die gastronomiese wêreldkaart geplaas.
Net soos ander gebiede in die noordweste van Spanje het Asturië 'n klimaat met vier verskillende seisoene. Die somers is in die algemeen warm en vogtig met baie sonskyndae, alhoewel daar ook reënvalle aangeteken word. Die winters is relatief mild, alhoewel daar ook kouefronte voorkom. Die kwik daal veral in die berge gereeld benede vriespunt, sodat die berggebiede tussen November en Mei met 'n sneeulaag bedek is. Reën en sonskyn is tipiese weerspatrone van die Asturiese winter.